Papersnake/gushiwen huggingface dataset:
幽兴
陆游（宋代）

老向浮生意渐阑，飘然俟死水云间。
龟支床稳新寒夜，鹤附书归旧隐山。
无意诗方近平淡，绝交梦亦觉清闲。
一端更出渊明上，寂寂柴门本不关。
明皇
李圣就（清代）

梨园往事已堪怜，千古谁将图画传。钿合难凭天上使，霓裳空忆月中仙。

巴川夜雨悲鸣铎，蜀国春风语断弦。南内凄凉明月夜，伤心独有李龟年。
有客
吕本中（宋代）

燥砚渴水不濡笔，浊酒欠钱长卧瓶。此中定自有佳处，纸帐蒲卧增眼明。

故人江南江北岸，千书不如一见面。人生欢会不可常，画梁已送西飞燕。
司业张公玄略斋房夜坐偶赋
陈琏（明代）

璧水斋居夜，开轩不用灯。月华穿槛白，竹色近帘青。

香爇龙涎煖，琴鸣鸐梦醒，更深浑不寐。亹亹且谈经。
西江月（赋紫笑花）
郭应祥（宋代）

不但酴醿芍药，此花亦殿余春。麝囊初破酒初醺。恰有这般风韵。

烂坼真成绝倒，半开犹带轻颦。不知抵死笑何人。待与折来细问。
用栾魁声道寄李后林韵寄声道
姚勉（宋代）

尺书春寄忽惊秋，未见新除入报由。
铁汉尚疎丞相马，玉儿肯伴秀才牛。
欲令世事更新易，可使时贤不进休。
子职显扬千古事，圣恩深重更龙头。
次韵木犀二首 其一
吕本中（宋代）

折送幽花与做秋，溪头风物未重游。已怜多病逢三益，更喜诗成拟四愁。
句
仇远（元代）

久欲脱尘网，未有辟谷方。
释然山中游，世虑可暂忘。
鸥鹭亦知几，深入菰蒲藏。
卧舟放中流，吾不如渔郎。
使还冯君奇以回文一律赠别如韵答之
卢龙云（明代）

麻桑废却别鸥凫，远路尘游客骑孤。花槛绕观晴戏蝶，月楼登听夜栖乌。

槎浮老我怜漂梗，雾隐还君独据梧。华鬓几看重聚会，嘉怀野赏狎呼卢。
赞三将军
释昙华（宋代）

家在归宗寺后山，洞中春色异人间。
祗因亲受灵山记，长与归宗把要关。
雁
张耒（宋代）

知时避就物之难，千里萧萧振羽翰。
水国稻收朝食乏，海天霜重夜飞寒。
烟云秋去南山暖，风日春归朔野宽。
九万腾凌那可测，弋人矰缴漫多端。
俞提举挽诗二首
洪咨夔（宋代）

展也万夫特，翛然山泽臞。
朔风空汴泗，春水渺淮湖。
筹驿尹师鲁，诗坛梅圣俞。
绣衣归老去，有韫不轻沽。
塞下曲 其二
文彦博（宋代）

朔漠凝寒久，穷荒气候赊。冻云藏虎谷，残雪满龙沙。

地回胡风急，天高汉月斜。何人动乡思，垄上听金笳。
颂古三十一首
释安永（宋代）

乞儿拾得锡，暗地空宝惜。
撞著明眼人，一文也不直。
寄剡县主簿
罗隐（唐代）

金庭养真地，珠篆会稽官。境胜堪长往，时危喜暂安。

洞连沧海阔，山拥赤城寒。他日抛尘土，因君拟炼丹。
汉平津侯镜歌
陈棨仁（清代）

公孙丞相儒家流，七十射策猎封侯。布衾脱粟不可见，尚有一镜争千秋。

铭一十字大及尺，过眼如窥汉月魄。铁钮翠环薤篆疏，铜花碧绣菱纹蚀。

当年东阁夸宏开，恶宾故人纷遝来。清光能洞汲黯直，朗鉴偏失江都才。

招贤馆静空明发，尽道晶辉映毫发。可怜日日照衣冠，不照轮台战死骨。

茂陵金碗秋未槁，牧豕旧容镜中老。荒凉片月弃不收，残字空传元朔造。
八月初五日有怀旧事
陈宗远（宋代）

看来扰扰总何谋，且把行藏用酒酬。
篱菊趁阴移别迳，江枫向酒落行舟。
秋虫在壁催人织，归燕辞巢恋主愁。
今日去年风物异，钱塘还在望山楼。
鬓云松令
吴藻（清代）

漏沉沉，香袅袅。烛影移花，帘幕风来小。试拍红牙歌水调。

尺半霜筠，吹得霜天老。

醉颜酡，开口笑。丝竹中年，已觉输年少。此境等閒看过了。

往后追思，又说而今好。
西湖春事五首 其二
周紫芝（宋代）

老去无心作好春，晓来风雨故欺人。从教发白桃花笑，不管帘垂燕子嗔。
四十八渡
韦骧（宋代）

山盘水转路岐开，揭厉凡经六八回。若向芳春桃盛发，几何非自武陵来。
知郡韩公挽诗 其二
李弥逊（宋代）

雁塔联名旧，盐车得路先。凌云曾诵赋，纵壑愿推贤。

继剖龙溪竹，同归象骨田。伤心老盘谷，谁与序山川。
寄侯朝宗
任元祥（明代）

雪苑春阴度玉珂，大梁公子倚雕戈。市无朱亥经过少，客有于雕慷慨多。

落日千家翻白羽，桃花三月走黄河。风流江左遥相忆，潦倒尊前有放歌。
颂古二首 其二
释元妙（宋代）

常侍举笔，万事皆吉。直下承当，急急如律。米胡参官，忘前失后。

且告贵人，为我相救。
杨柳枝送沈自成之武康县丞五首 其一
谢肃（明代）

杨柳毵毵弄晓晴，柳边持酒送君行。春风吹起如簧语，可是啼莺最有情。
发凉陉偏岭南过横山回寄淑仁
耶律铸（宋代）

浮游汗漫和南陔，直指凉陉是九垓。偏岭最饶秋色处，横山不出冷云来。

未须白雁传霜信，已早黄花带雪开。想得玉滦河北畔，有人独上李陵台。
出游
吕本中（宋代）

日日春浓病不知，偶游僧寺送春归。长年误跨将军马，渐老空悲游子衣。

山路有泥知雨过，村场无酒验人稀。今秋定作江东计，趁得鲈鱼八月肥。
相见欢 劳劳亭
吴绮（清代）

离肠未饮先慵。小亭中。去马、回车两处怎从容。

山渐隔。日又夕。泪犹红。洒向、绿杨枝上与东风。
辱牛仆射相公一札兼寄三篇寄怀雅意多兴味亦
白居易（唐代）

忧悲欲作煎心火，荣利先为翳眼尘。
冬日斋中即事
陆游（宋代）

读书虽所乐，置之固亦佳。
烧香袖手坐，自足纾幽怀。
我生本从人，岂愿终不谐。
其如定命何，生死一茆斋！
酒尽
韩淲（宋代）

连宵风月颇堪看，酒尽端怜赏咏难。岂但衔头沽苦贵，更缘秫早酿多酸。

萧萧陶径柳将落，渺渺吴江枫欲丹。安得酒船数百斛，拍浮长遣一生欢。
霅川钱子怀白以黔西近诗见示读竟感赋 其二
谈九乾（清代）

得还初服亦君恩，寸舌犹留且莫扪。鸷鸟仅堪吓腐鼠，郊牺翻欲悔孤豚。

红尘蓟北遥千里，黄叶江南自一村。为约蘋花最深处，鱼竿秋水恰当门。
吊琼花
丘静山（宋代）

仙种花移上苑难，紫琼谁复对花弹。
玉魂不返东风老，二十四桥明月寒。
去嘉祥作
孙理（清代）

官贫橐装轻，仆夫候旦发。推挽出南城，旷然眼界豁。

如彼拚飞鸟，饮啄樊笼脱。清明景气和，原草青青茁。

驱车即往路，回首忽如失。迟迟闾阎间，历历忆前日。

川原旱潦忧，经营志未毕。尸素愧清时，字人有何术。
南至日隔霜仗望含元殿炉烟（一作车缅诗）
王良士（唐代）

抗殿疏龙首，高高接上玄。节当南至日，星是北辰天。

宝戟罗仙仗，金炉引御烟。霏微双阙丽，容曳九门连。

拂曙祥光满，分晴瑞色鲜。一阳今在历，生植仰陶甄。
浣溪沙
晏几道（宋代）

家近旗亭酒易酤。花时长得醉工夫。伴人歌笑懒妆梳。

户外绿杨春系马，床前红烛夜呼卢。相逢还解有情无。
宿临川村舍
孙觌（宋代）

林壑已秋声，凉蝉又一鸣。人间多古意，地僻有微行。

身老殊方去，愁牵百虑生。途人夜相语，豺虎正纵横。
挽胡澹庵二首 其一
赵蕃（宋代）

忆昔乐全公，暮为老苏表。载其辨奸论，此老一生了。

澹庵夫何如，书有斩桧草。顾岂无他欤，言大可略小。
晚出湖上
葛绍体（宋代）

云树依稀自作行，烟波浩渺别为乡。
渔人不识闲吟客，撒网鸣榔却斗花。
送僧子南
刘攽（宋代）

脱身游万里，空手出长安。犹以抱琴乐，不知行路难。

春归吴国远，水满紫溪寒。越俗今章甫，疑师不著冠。
题致政应文贞典宝山水
程敏政（明代）

出门便见好溪山，却为丹青一破颜。想是宦途双足倦，高情长在卧游间。
渡海杂诗十首
李稷勋（清代）

万里欧洲估，飙轮夜踏潮。电灯欺素月，宝气亘丹霄。

风雨黑洋恶，鱼龙白日骄。夷歌中夜起，听作太平谣。
同水心吊薛子舒墓
戴栩（宋代）

自斸青云去，长途坠玉镳。有名天所吝，无病药为妖。

月斧千家寂，霓梭五色销。梦灵虚吐凤，数短实如鸮。

筦库嗟常调，弓旌欠特招。贵儿嫌苦淡，盛叶不萧条。

往忆京华旅，相随柳外桥。行藏今止此，岁月忽同飘。

留札宽亲抱，缄文付稚髫。敬亭花自发，族陇木仍乔。

稍待刊铭志，从知慰泬寥。友朋如昨日，来往未辞遥。

酹散窗生雾，吟寒斗挂杓。百年齐一尽，终誉在山椒。
喜雨诗
魏收（南北朝）

霞晖染刻栋，础润上雕楹。神山千叶照，仙草百花荣。

泻溜高齐响，添池曲岸平。滴下如珠落，波回类璧成。

气调登万里，年和欣百灵。定知丹甑出，何须铜雀鸣。
次韵李怀安赠何宪五绝 其五
王十朋（宋代）

元白诗筒数往还，小生阁笔愧言艰。异时应起鄱江念，公在金华我雁山。
过临平镇
方回（元代）

楼船载甲晓闻钲，知是何营将校行。
百五十年兴废事，韩家军马战临平。
秋怀 其十五
王元俸（明代）

不知何处写离忧，剑气徒劳望斗牛。

山色遥连云树晚，溪声凉傍客衣秋。情多莫举伤春目，句妙相容隔岁酬。

故国别来桑柘尽，前程惟有一登楼。
上元灯词 其四
弘历（清代）

雪馀玉树酿微寒，灯火南城夜未阑。宝马珠簪明月里，踏歌声喜遍长安。
酬章水知己
齐己（唐代）

新吟忽有寄，千里到荆门。落日云初碧，残年眼正昏。

已为难敌手，谁更入深论。后信多相寄，吾生重此言。
和琴坞耶溪渔唱绝句即题王椒畦图后 其二
许乃普（清代）

江湖催梦渡钱塘，归隐烟波忆故乡。听取年时携酒处，手栽杨柳比身长。
哭王质夫
白居易（唐代）

仙游寺前别，别犹十年馀。生别犹怏怏，死别复何如。

客从梓潼犹，道君死不虚。惊疑心未信，欲哭复踟蹰。

踟蹰寝门侧，声发涕亦俱。衣上今日泪，箧中前月书。

怜君古人风，重有君子儒。篇咏陶谢辈，风流嵇阮徒。

出身既蹇屯，生世仍须臾。诚知天至高，安得不一呼。

江南有毒蟒，江北有妖狐。皆享千年寿，多于王质夫。

不知彼何德，不识此何辜。
寄吕本中
杨克一（宋代）

东平佳公子，好学到此郎。别去今几日，结交皆老苍。
垂白之老击壤歌
李子卿（唐代）

功成作乐兮帝力则那，乐正崇德兮雅颂则多，云门之典兮大吕之歌，金石节奏兮丝竹骈罗，天地已正兮神人以和，两阶舞羽兮三边止戈，击壤鼓腹兮不识其他。

客有献成功之颂，九重深兮其若何！
送蔡参政入蜀
詹同（明代）

东吴霖雨佐，西蜀使星明。木落黄牛庙，云开白帝城。

邦交修玉帛，宾礼会簪缨。陆贾无装赠，扬雄有赋名。

词源流峡水，诗笔发天声。邛竹临风看，巴船载雪行。

锦官谈旧俗，金节促归程。圣主龙颜望，慈亲鹤发生。

凤池邀阁老，马首出郊迎。
沉黎四首
李石（宋代）

民俗濒蛮诏，边城异土宜。
竹筒连水脉，板屋怯风吹。
药叟鸦随噪，樵童虎不窥。
爱山来九折，人笑此翁痴。
用前韵答黄一翁五首
王炎（宋代）

吾友西家黄，笔力压余子。
金马可曳裾，胡为亦留此。
整整插架书，拂蠹自料理。
三年飞不翔，袖手今且尔。
仪凤五色文，霄汉终接武。
读仲退和胡秀才诗有感斯文用韵
徐瑞（宋代）

文章圣处无谁语，独立苍茫祇屡膑。从渠高眼空四海，自古名家能几人。

爱乌怒蟹言何浅，画虎雕龙技漫新。吾道澹成终隽永，莫矜盛气怨私贫。
秋入山寺访庐山德公
马瑞（明代）

午钟新雨后，清响出空林。忽与远公遇，共兹尘外心。

人来佛地少，秋入寺门深。一笑前溪别，幽踪不可寻。
胡笳曲二首
曹勋（宋代）

江南春草绿，江北未开花。
佳人在何处，迁谪寄长沙。
句
徐安贞（唐代）

暮雨衣犹湿，春风帆正开。（《云溪友议》）
寄乔逸人
罗隐（唐代）

南经湘浦北扬州，别后风帆几度游。春酒谁家禁烂漫，

野花何处最淹留。欲凭尺素边鸿懒，未定雕梁海燕愁。

长短此行须入手，更饶君占一年秋。
初入黔境土人皆居悬岩峭壁间缘梯上下与猿猱
查慎行（清代）

巢居风俗故依然，石穴高当万木颠。
几地流移还有伴，旧时井灶断无烟。
余生兵革逃难稳，绝塞田畴瘠可怜。
为报长官宽赋敛，猕猿家息久如悬。
前调（为丁明仲纪梦）
杨冠卿（宋代）

昨梦钧天帝所，曾陪奏赋明光。玉除金蕊映秋霜。尽道宫花别样。

妖额举行黄牢就，金莲衬步齐芳。舞鸾仪凤巧难藏。羞杀繁红陌上。
春入鲤湖
徐夤（唐代）

到来峭壁白云齐，载酒春游渡九溪。铁嶂有楼霾欲堕，

石门无九路还迷。湖头鲤去轰雷在，树杪猿啼落日低。

回首浮生真幻梦，何如斯地傍幽栖。
禅人并化主写真求赞
释正觉（宋代）

发际点白，眼眶含青。
情枯历历，智照灵灵。
形骸如槁木，踪迹肖流萍。
月明四海犀通晕，春在百华蜂採馨。
洪熙元年春孟钦和御制天不雨雪忧民吟一首
夏原吉（明代）

琼花不放舞春阳，圣主深忧二麦伤。清晓九重天语降，便看和气蔼穹苍。
永康军
汪元量（宋代）

锦城飞马过青城，无奈风声更雨声。
一夜不眠何似者，筹花赌酒到天明。
还至呈兴春事已过绿阴木森然小圃可爱摘青梅
庞谦孺（宋代）

为客清霜重，归来夏木苍。
鸡鹅惊甚大，童稚觉微长。
花絮今无迹，园林未肯荒。
青梅应可摘，腊摘要开尝。
书事
张镃（宋代）

剩喜居园野趣成，今春添得四桥横。猿猴渐解擎书策，鹦鹉新能唤佛名。

酒旆静垂墙杏雨，茶铛閒试砌莎晴。连年固自穷幽讨，新试频伽一两声。
书事叠前韵
丘逢甲（清代）

逍遥文字谢庄周，墨潘都成涕泪流。凄绝三闾香草意，秋江人泪畔牢愁。

接天烽火迫残年，孤负铙歌制凯旋。依旧元戎窦车骑，更无人与勒燕然。

何事悲天祗自悲，寒斋倚枕苦寻思。书生怅作封侯梦，愁煞黄粱饭熟时。

都卢场辟万人观，民力东南近已殚。不惜水衡钱浪掷，汉家恩赐结呼韩。

故人塞外有书还，惆怅江天对白鹇。见说汉边瓯脱尽，秋风胡马满阴山。

黄河如带负前盟，满地洪流秋未清。东海茫茫尽鱼鳖，可悲不独是彭城。

薤露声哀秋气凉，出关有客更投荒。刊章钓尽甘陵党，流祸居然到吕强。

剑外音书屡滞留，西风愁说锦江游。黄巾破败连三郡，更遣刘焉牧益州。

战云黯黯遍天西，江上行吟夕照低。还向夔巫苦奔走，草堂空筑浣花溪。

漫诧榑桑旧挂弓，残棋欲著与谁同？东风吟冷英雄泪，海外扶馀局未终。
潜机吟
邵雍（宋代）

世事观开日，人情看破时。
一身都是我，瘦了又还肥。
货聚知朋聚，财离亲戚离。
目前常见此，焉得不潜机。
安陆
范雍（宋代）

安陆号方镇，江边无事州。
民淳讼词少，务简官政优。
月下偶成
真可（明代）

静夜无云月正中，清光何处不相同。江南江北闲台殿，几个心闻晓寺钟。
次韵杨明叔见饯十首
黄庭坚（宋代）

松柏生涧壑，坐阅草木秋。
金石在波中，仰看万物流。
抗脏自抗脏，伊优自伊优。
但观百岁後，传者非公侯。
满庭芳 与战公望字复拆王字
王哲（金朝）

论修行，翁唤住，人须要开张。推密妙，玄里细消详。默真功永固，淳厚，实行堪当。中宝，花馥郁，上下似银霜。望哲觑，中一点，便是明光。谁会、白黑青，赤兼黄。脉俱通九转，搬运、透出昆罔。头看，前琼蕊，合此满庭芳。
烜次草萍壁间韵同作
张以宁（明代）

浙东路入江东去，酒醒篮舆几处山。桑柘叶光朝雨湿，棠梨花尽午风闲。

青云在昔同攀桂，紫气如今独度关。只合溪头垂钓去，故人多在紫宸班。
十二绝句送敬美弟闽中学政 其六
王世贞（明代）

倚幰看云度武夷，霜皮古柏隐丛祠。诸生定有椒浆供，为读羊公堕泪碑。
杭正月十七夜用韵
方回（元代）

歌词南北混乡音，犹忆仙台万烛吟。
俗侈观优无不笑，令严罚饮必须深。
未阑晓阙落梅曲，已动春郊芳草心。
四十年前政如许，白头凄怆忽斯今。
三句颂·函盖乾坤
道禅师（宋代）

乾坤并万象，地狱及天堂。
物物皆真见，头头用不伤。
禅人并化主写真求赞
释正觉（宋代）

山秋而癯，水秋而净。
得丘壑偃蹇之姿，赋猿鸟超摇之性。
离微彻见根，动静该听莹。
提来万法上看，更没一丝头剩。
柳溪访角子大师
释今足（明代）

深隐何尝混鹿群，一湾流水一鬘云。溪边菜叶谁曾见，屋后瓜畦半自耘。

雨过疏林无虎迹，春回空谷有兰芬。休将道眼轻尘劫，行见镫王座欲分。
水调歌头（贺赵可父·七月初六）
翠微翁（宋代）

蓂荚才开六，宝历已当千。人间收尽繁溽，凉意入琴弦。尽道荐收交剡，更值生申时节，喜色动闾阎。终夜望银汉，文宿贯台躔。定燕秦，封晋魏，信当然。处处红莲开幕，曹掾岂能淹。见说玉堂飞诏，已许金闺通籍，蓬岛伴神仙。来岁寿卮酒，应醉御炉烟。
绍兴以后时享二十五首 送神用《兴安》。
郊庙朝会歌辞（宋代）

霜露既降，时思展禋。在天之御，眷然顾歆。乐成礼备，言归靡停。

既安既乐，福禄来成。
又赠谓之
司马光（宋代）

君念东归日，应须昼绣荣。
当令故关吏，还识弃繻生。
寒食书事
晁说之（宋代）

冷官不易逢寒食，海角风霜剩作寒。杏粥榆羹浑不见，蓬池春色梦中看。
捣练子
钱继振（明代）

春睡足，落花平，草架荼睸送晚晴。梅子弄黄茶炙翠，梢头犹剩一声莺。
望江南·初学道
李真人（元代）

初学道，须认得真船。采取铅中金白雪，却将金雪作丹田。方始见重
次郭公子韵 其二
史谨（明代）

忆向龙池看斗鹅，无边春色上衣多。归来醉坐三山顶，笑指银蟾浴海波。
寄题丹霞雨花轩
李纲（宋代）

小轩幽邃敞岩峦，密雨飞来更可观。瀑布千寻落峰顶，喷珠万点散檐端。

休言幻化成空果，且喜炎蒸作昼寒。轩内生公常说法，天花乱坠响珊珊。
轮台子 读长水唱和词忆从癸丑别鲍子子韶，迄今戊午，余移家湖东，子韶仍归虔州，感赋
沈岸登（清代）

别浦南边，击棹征鸿起。留君住、催君旋去，满眼斜阳心事。

霜砧暑葛仍共数，谁分汝、落拓江湖如此。鬓且凋也还暗省，深巷倚桃花人丽。

五年矣。凄凉冶游，剩珠裙翠被。一笑当时意。纵更为后会何时是。

渐飘零，荷钱菱刺。做弄悲秋思。郁孤乱山，宫亭流水。

频年铁笛消兵气。问酒市甚日，板船再舣。天涯讯余，白屋黄蒿，苦吟已耳。

君须记、加餐沉醉。擘笺锦、溯江树重寄。
句 其二
林安道（宋代）

海外蟠桃同永久，月中丹桂共参差。
试墨
张耒（宋代）

金案冰窗净绝尘，砚寒龙尾縠生纹。
澄江清浅汀洲静，忽有苍螭下吐云。
酬乐天见贻贺金紫之什
刘禹锡（唐代）

久学文章含白凤，却因政事赐金鱼。郡人未识闻谣咏，

天子知名与诏书。珍重贺诗呈锦绣，愿言归计并园庐。

旧来词客多无位，金紫同游谁得如。
寄题赵高士委顺山房
方回（元代）

红尘回首即蓬莱，辛苦龙门枉曝鳃。
道与时行谁不愿，心为形役自堪哀。
閒观刘项临棋局，笑挹羲农入酒杯。
欲乞长年伏青鸟，三危天远肯重来。
送叶卿湖南转运判官 其一
韩淲（宋代）

野路荷花发，薰风使者车。老怀谙万事，雅俗问三闾。

岳麓只如此，湘江应可居。时平閒护漕，历览且舒徐。
玉泉道中作
元稹（唐代）

楚俗物候晚，孟冬才有霜。早农半华实，夕水含风凉。

遐想云外寺，峰峦渺相望。松门接官路，泉脉连僧房。

微露上弦月，暗焚初夜香。谷深烟壒净，山虚钟磬长。

念此清境远，复忧尘事妨。行行即前路，勿滞分寸光。
忆少年
佚名（宋代）

治平时。暂垂帘，佑圣子、解危疑。坐安天下逾岁。厌避万机。退处宸闱。殿开庆养，志入希夷。扶皓日，浴咸池。看神孙、抚御千载，重雍累熙。四方钦仰洪慈。阴德远，仁功积，欢养罄九域，礼无违。
事难期。乘霞去，乍睹升仙，诰下九围。泣血涟如，更鸾车、动春晚、雾暗翠旗。路指嵩伊。薤歌凤吹。悠扬逐风悲。珠殿悄，网尘垂。空坐湿，罔极吾皇孝思。镂玉写音徽。彤管炜，青编纪，宁更羡周雅，播声诗。
安州般若寺水阁纳凉，喜遇薛员外乂
李白（唐代）

翛然金园赏，远近含晴光。楼台成海气，草木皆天香。

忽逢青云成，共解丹霞裳。水退池上热，风生松下凉。

吞讨破万象，搴窥临众芳。而我遗有漏，与君用无方。

心垢都已灭，永言题禅房。
为兰风题天上人间图即以志别 其四
孙原湘（清代）

就使飞身入广寒，常娥还许夜深看。卿家更在青天上，要把琉瓈揭去难。
宜君孟姜女冽泉
温纯（明代）

匹妇何缘有冽泉，只因一念彻苍玄。世人谁解纲常重，流得芳名万古传。
为啸石二兄得馆寄呈六绝 其五
安魁（清代）

知兄到处得超然，况有青山与石泉。明月清风相慰藉，凭君领取入诗篇。
至楚约诸人饭而圣功不来翌旦乃见过
吴则礼（宋代）

前身坐衲僧，积此葵苋债。
今朝偶烹鲜，居士辄破戒。
摩挲羁臣偶，商略九州大。
平生折脚铛，个里有妙解。
关郎作底忙，使吾一长喟。
明发得得来，犹较些子在。
元之去非来邢园折牡丹酴醾碧桃以去
赵蕃（宋代）

花取三英粲，时高两玉人。
毋嫌应接费，要悟色香真。
诗定一题纸，酒应多入唇。
病夫方坐稳，幽独恐伤神。
昨日汉公承议见召与二三老友谈笑退而为诗少谢朋意
吕陶（宋代）

六十年前里巷游，北归重此接朋俦。据鞍矍铄誇朱绂，把酒慇朋劝白头。

况是三春同对景，何妨一笑自忘忧。閒中岁月非难遣，须仗新诗共唱酬。
过新开湖五首
杨万里（宋代）

一鸥得得隔湖来，瞥见鱼儿眼顿开。
只为水深难立脚，翩然飞下却飞回。
无尽居士以峡州天宁见邀作此辞免六首 其四
释德洪（宋代）

五达衢头梵刹新，著书来唤住山人。折松惯扫和云石，披衲难随没马尘。
过虞美人墓
赵友同（明代）

听罢悲歌血泪凝，舞衣零落帐前灯。
千年荒冢埋遗恨，不劝君王用范增。
茅林八景为姜太守题 其七 竹轩诗兴
张吉（明代）

欲识苦吟心事，公髭日断几茎。幽竹翛翛绕屋，閒中月色风声。
送刘义夫宰祁阳
王庭圭（宋代）

浯溪寒翠拖碧玉，石崖硉矹凌苍霞。次山奇文走霹雳，颜老健笔蟠蛟蛇。

凛如诮杞叱希烈，至今杰立天之涯。公于其间宰民社，切勿但取文辞誇。

当用忠壮出奇节，县妖破胆莫敢哗。官舟连樯泊溪口，符移星火如撒沙。

旧闻俗苦吏嚣恶，端能病政使不嘉。先声入境若元气，顾见槎蘖皆萌芽。

溪中古月溪上石，照公清德无纤瑕。溪流不尽石不老，佳名万古磨不窊。
题吴道人庵壁间米元晖画
吴则礼（宋代）

阿晖戏拈秃笔，便与北苑争雄。
幻出幼舆丘壑，仍现一沤影中。
柳花
李刘（宋代）

蝶扑蜂粘发出狂，飘然欲上白云乡。
无端却被游蜂搅，绾住东风舞几场。
步出城东门
佚名（两汉）

步出城东门，遥望江南路。
前日风雪中，故人从此去。
我欲渡河水，河水深无梁。
愿为双黄鹄，高飞还故乡。
瑞鹤仙
袁去华（宋代）

郊原初过雨。见败叶零乱，风定犹舞。斜阳挂深树。

映浓愁浅黛，遥山眉妩。来时旧路。尚岩花、娇黄半吐。

到而今，唯有溪边流水，见人如故。

无语。邮亭深静，下马还寻，旧曾题处。无聊倦旅。伤离恨，最愁苦。

纵收香藏镜，他年重到，人面桃花在否。念沈沈、小阁幽窗，有时梦去。
秋窗无事读贾长江集因效其体 其二
何其超（清代）

心有子云好，时名真可嗤。买书饶破锦，甃井得残碑。

食古从蟫化，藏山问鹤知。故人隔江水，空复鹿门期。
杨户曹用外舅二诗韵见寄和以酬之
刘学箕（宋代）

切问而近思，进进在不已。
流光驹过隙，迁变一弹指。
道大无津涯，讵作井蛙喜。
公私义利分，亦各从其类。
题谢翱西台碑
韩性（元代）

零陵断石青如天，七星下贯寒蛟泉。
神诃鬼护万万古，中有处士西台篇。
台前月色为君好，断港驰啼蕙花老。
酪瓶羊炙试招魂，一片丹心向晴昊。
邯郸枕冷泰山秋，海树不著人家愁。
晞发阳阿向天籁，凤凰作使追灵脩。
紫雾黄尘窥下土，清都仙人半空语。
汶楸十九春鬼长，玉鸡吐绶闱扶桑。
隐居即事有怀潮州三首 其一
许及之（宋代）

屋后如屏拥碧岑，爱山叠石尚同心。肩舆不解劳人力，振策惟便助足音。

未掷裹巾行晓色，不眠乘月坐秋阴。幽忧莫道都无景，十月移春要满林。
续梅花百咏 其六 岭梅
陶德勋（清代）

独占花魁出众芳，岭头数点露春光。牧童樵子交相问，道是南枝早向阳。
总领户部杨公挽诗
曹彦约（宋代）

赪尾劳民久，青天转粟艰。
三年流马运，一笑狎鸥闲。
天远才多阨，功深报肯悭。
勒铭周伏柱，何恨掩丘山。
异手相士
释心月（宋代）

天地同根归一指，先生三四已为多。
等闲竖起拳头处，数量如何数得他。
拟寒山寺 其一四一
释怀深（宋代）

入寺设僧斋，先且问客食。一味不可口，满座皆啾唧。

回顾憍陈如，钵盂未尝湿。恁么说斋僧，有名而无实。
答汪桐阳所和觉衰四首 其一
朱晞颜（宋代）

朝看青如丝，暮看雪满颠。高堂几何人，掩镜几徂年。

吾生亦何几，所几乃吾天。周公不我梦，楚凤犹高骞。

璠玙与钟鼎，事业将谁传。逝者信如斯，一白何由玄。

相期努筋力，犹有童心焉。
寄余玉馨表妹 其一
陈云仙（明代）

往年同学换鹅经，冰镜无尘玉有馨。织锦才高推独步，落梅妆好对双清。

春朝携手看花发，秋夜凭肩待月明。别后相思烟水隔，海棠红绽想仪形。
好事近 尝点东坡桔乐汤作
王恽（元代）

石鼎响松风，茗饮老来多怯。唤起雪堂清兴，瀹鹧斑金屑。

橘中有乐胜商山，香味不容说。觉我胸中磈磊，被春江澄彻。
武陵溪
杨川（宋代）

武溪控扼五溪徭，路入京城万国朝。石匮雄排沅水势，浮国高耸接云霄。

丹砂井涌三泉脉，玉带河横六画桥。
小隐
陆游（宋代）

小隐在江干，茆庐亦易安。
庖厨供白小，篱落蔓黄团。
蹭蹬冯唐老，飘零范叔寒。
世情从迫隘，醉眼觉天宽。
贾节庵冒夏暑越修涂过我苕霅情谊甚厚令闻古
牟巘五（宋代）

一朝忽在眼，喜极生悲酸。
老泪如撒菽，泪尽气亦阑。
和重九晚登骑山楼
强至（宋代）

登临楼观一重重，下客追随岂易逢。
九日燕私同恺乐，三台礼数极优容。
自酬佳节挥鸿笔，谁诧元勋载景钟。
只恐斜阳催胜事，时时回首望西峰。
岁旦立春
张镃（宋代）

赞美平时万口同，耸观造化协天功。
圣朝家法皆仁德，宽大应符帝诏中。
社寮杂诗 其二十
吴廷华（清代）

金饰脂涂旧髑髅，争相雄长在操矛。而今渐晓秋曹法，不挂人头挂兽头。
宁乡有感与仁仲彦达同行
胡寅（宋代）

太和薰宇宙，王旅不亲征。
雁北同兄弟，莺迁得友生。
正便春入望，莫厌雨稽程。
何限山花发，遥看为拟名。
谒杨忠悯公祠
鄂尔泰（清代）

司马分曹日，批鳞再见时。求仁原自主，得死更何辞。

十罪弹文在，千秋正气垂。只今瞻庙貌，顽懦有馀悲。
立春帖子·皇帝阁
周必大（宋代）

新岁阶蓂九叶芳，乾元用九应春阳。
九州元载中兴主，九牧行称万寿觞。
幽居述事四首 其一
陆游（宋代）

曾会兰亭醉堕簪，后身依旧住山阴。琴传数世漆文断，鹤养多年丹顶深。

涤砚滩头无渍墨，吹箫月下有遗音。小诗戏述幽居事，后有高人识此心。
题北岩定林院方丈戊戍正月二十四日携诸童稚
李新（宋代）

东风桃李年年在，化国光阴日日长。
试数开元到今夕，几经繁盛几凄凉。
云窝裁柏题壁间
张天赋（明代）

种柏山斋不等閒，贞资劲节可人看。遥知应有参天日，分付儿曹守岁寒。
别乡旧
陈师道（宋代）

数有中年别，宽为满岁期。
得无鱼口厄，聊复雁门踦。
齿脱心犹壮，秋清意自悲。
平时郡文学，邓禹得三为。
病起窥园十绝
刘克庄（宋代）

经月龙钟少下床，土花上壁笋穿墙。
不知老去无筋力，犹自支吾探海棠。
忆平泉杂咏。忆晚眺
李德裕（唐代）

伊川新雨霁，原上见春山。缑岭晴虹断，龙门宿鸟还。

牛羊平野外，桑柘夕烟间。不及乡园叟，悠悠尽日闲。
寄鄂季弟幼霖并寄仲弟次舟 其一
傅若金（元代）

弟兄终岁长羁旅，南北何时却定居。春至每瞻衡岳雁，秋来犹食武昌鱼。

每愁年长须经事，即恐家贫废读书。仲氏应门独辛苦，平安消息近何如。
送徐次履还宣城
米汉雯（清代）

弱龄事章句，缟纻慕畴昔。思与贤豪人，盟心矢金石。

江南今日贤徐子，藉甚诗名推正始。到来为结忘年交。

魏都高宴差堪拟。每逢予唱必和歌，萧寺空斋取次过。

登高共草银镂管，遥夜同倾金叵罗。三时去我如过翼，世事悠悠那终极。

酒酣击筑呼呜呜，搔首问天长太息。素心自问久为群，促膝披襟细论文。

囊中琼玖投将遍，君言归卧姑山云。姑山崔嵬势无敌，四时苍翠常如滴。

谢朓青山俯碧湍，谪仙楼阁临丹壁。知君卜筑枕通川，松竹盘纡薜荔连。

长风密谷朝舒啸，皎月清溪夜扣舷。自是此乡饶足乐，留君不住怀殊恶。

灞上长条惨客装，草堂梁月愁罗幕。行程况复正当秋，云白枫丹雁影稠。

更持此日惊人句，为寄长安诸旧游。
次铁笔堂韵谢朔斋贡馀
刘克庄（宋代）

皇朝尽却九州贡，闽荈犹先百草花。
正焙头网驰御府，斜封三印到山家。
秘藏蔡录珍无价，快睹侁星远有华。
纵使搜肠五千卷，安能视草更操麻。
西林三十二景诗 其九 松步
安绍芳（明代）

朗啸长松下，松风答清响。夜来春雨歇，遍地紫芝长。

昼日不逢人，独自披鹤氅。
八六子（戏改秦少游词）
葛长庚（宋代）

倚危亭。恨如芳草，萋萋刬尽还生。念柳外青鸾去后，洞中白鹤归来，恍然暗惊。

吾家渺在瑶京。夜月一帘花影，春风十里松鸣。奈昨梦、前尘渐随流水，凤箫歌杳，水长天远，那堪片片飞霞弄晚，丝丝细雨笼晴。正消凝，子规又啼数声。
闲
徐寅（唐代）

不管人间是与非，
白云流水自相依。
一瓢挂树傲时代，
五柳种门吟落晖。
江上翠娥遗佩去，
岸边红袖采莲归。
客星辞得汉光武，
却坐江东旧藓矶。
宋行中履叔以其先兄时中亨伯穷藁借观归之
赵蕃（宋代）

古寺秋风客，难兄昔日诗。
人间非旧识，地下有新知。
为禄归难早，知穷计已迟。
因声语吾弟，吾亦类渠痴。
莫厌贫十二首 其五
释函是（明代）

崇基临荒泽，松柏生其间。讵以霜露零，孤根移岁寒。

晚穫收良田，幽香迟秋兰。时物良有然，吾将乐考槃。

汉祚久已易，此世无彭韩。隆替还乘除，运去身名閒。

原始要厥终，吾生岂漫漫。见闻如逝波，心知不可还。

昏觉当为谁，悠悠须自观。
陈吾青
程康庄（清代）

吾青既藏辉，裘敝舌亦秃。独念王子房，经天望东哭。

当时英雄人，潜闼何太速。不如饮美酒，逸光向幽独。
裁衣寄夫
谢五娘（明代）

灯下裁衣寄远人，漫拈针线倍伤神。愁多心绪牵成病，日久形容想未真。

长短只依前日样，窄宽犹记旧时身。知君命走红尘外，劳碌于今瘦几分。
鹧鸪天 其五 甲子十一月十四日寿内子
郭应祥（宋代）

鸾诰双双妇与姑。家尊荣宦到中都。暂时花县飞凫舄，新看芝庭捧鹤书。

梅欲放，柳将舒。诞辰先占一阳初。清心堂下围红处，剩有长生酒满壶。
和苏郎中寻丰安里旧居寄主客张郎中
刘禹锡（唐代）

漳滨卧起恣闲游，宣室征还未白头。旧隐来寻通德里，

新篇写出畔牢愁。池看科斗成文字，鸟听提壶忆献酬。

同学同年又同舍，许君云路并华輈.
渔家傲引
洪适（宋代）

九月芦香霜旦旦。丹枫落尽吴江岸。长濑黄昏张蟹断。灯火乱。圆沙惊起行行雁。

半夜系船桥北岸。三杯睡著无人唤。睡觉只疑桥不见。风已变。缆绳吹断船头转。
吴明可自当涂以诗见寄因次其韵 其一
王十朋（宋代）

五年三郡厌间关，心逐东归见雁山。力上祠章期得请，果回天雁可投闲。

疏慵似我宜归去，名德如公合召还。珍重诗来二千里，义风高韵两难攀。
亲征诏下朝野欢呼六首 其六
周紫芝（宋代）

请看介子请长缨，白发书生百不能。谁扫浯溪题岁月，漫郎端欲颂中兴。
茅山道中喜晴
郭谏臣（明代）

积雨初收曙色分，三山如画敛轻云。花残紫陌闻莺语，草长青轻走鹿群。

本拟登临同谢傅，还期斋宿礼茅君。华阳洞口神仙宅，霞彩常成五色文。
二十四夜梦到何许植物多瑞香觉而赋此
艾性夫（元代）

春风吹我游仙梦，梦到庐山顶上来。
不记花多与花少，怳然如步紫云回。
木芙蓉盛开四解 其二
宋祁（宋代）

曲尘轻抱蕊，宫缬巧妆丛。青女由来妒，凭君浅作红。
祭酒芮公既殁四年门人吕某始以十诗哭之
吕祖谦（宋代）

先生墓木绿成围，弟子摧颓昼掩扉。
大雪繁霜心已死，有时清梦尚抠衣。
与郑少融赵养民二使者访古訾家洲归憩松关二君欲助力兴废戏书此付长老善良以当疏头
范成大（宋代）

飘飘竹雨润轻裘，袅袅松风系小舟。安得从容兴废手，越人重上訾家洲。
翼励侄节夫茂夫秀夫洁夫兄弟同居共爨诗以引之
湛若水（明代）

节夫兄弟好，曾题孝友门。阖门三十口，共爨到儿孙。
醉中得上都亲友书以予停俸多时忧…乘酒兴咏而报之
白居易（唐代）

头白醉昏昏，狂歌秋复春。一生耽酒客，五度弃官人。

异世陶元亮，前生刘伯伦。卧将琴作枕，行以锸随身。

岁要衣三对，年支谷一囷。园葵烹佐饭，林叶扫添薪。

没齿甘蔬食，摇头谢缙绅。自能抛爵禄，终不恼交亲。

但得杯中渌，从生甑上尘。烦君问生计，忧醒不忧贫。
无为堂
释道潜（宋代）

无为岂不动，无念非刳心。至人均道妙，与物相浮沉。

青铜一寸明，万象了自分。何须苦机械，扰扰乱冲襟。

晴窗馥烟篆，衣裓蒙馀薰。超然旷士怀，所得踰古今。
毗陵送邹结先赴河南充判官
刘长卿（唐代）

王事相逢少，云山奈别何。芳年临水怨，瓜步上潮过。

客路方经楚，乡心共渡河。凋残春草在，离乱故城多。

罢战逢时泰，轻徭伫俗和。东西此分手，惆怅恨烟波。
船尾夜坐
黎廷瑞（宋代）

船尾夜深深，无人伴苦吟。
万山黄叶梦，一路早梅心。
度纤惊村犬，移篙动水禽。
谁家捣衣急，残月数砧声。
春日过上天竺
朱熹（宋代）

竺国古招提，飞甍碧瓦齐。林深忘日午，山迥觉天低。

琪树殊方色，珍禽别院啼。沙门有文畅，啜茗漫留题。
二月朔日益阳道中遇雨作
吴大澄（清代）

细雨濛濛泻绿渠，时逢野老担园蔬。万竿修竹萧疏影，半坞长松僻静居。

茶市将忙初试剪，秧田未插尚悬锄。个中别有王维画，一树梅花一草芦。
寄余温卿
王安石（宋代）

云散风流不自禁，天涯无路盍朋簪。
空驰上国青泥信，谁和南山白石音。
平日离愁宽带眼，讫春归思满琴心。
终回一命翩翩驾，独过稽山锻树阴。
童丱须知 修德篇
史浩（宋代）

生身天地间，所贵在修德。众善既奉行，诸恶当屏息。

美利世同沾，阴功人不识。冥心契上天，享祐无纪极。
颂古四十四首
释法泰（宋代）

皮裹骨兮骨裹皮，分明道了复何疑。
拈起草鞋如未委，不如别处且乌龟。
吕丞相自天台寄示退老堂诗卷赋此二首 其一
汪藻（宋代）

心如金石气如虹，整顿乾坤指顾中。挽去暂成调鼎事，归来还作钓璜翁。

东山胜践今人见，西洛耆年几客同。圮上一编浑未用，赤松那得便从公。
次韵通明叟晚春二十七首 其五
释德洪（宋代）

居近幽林复碧江，水光林翠到西窗。鹧鸪啼竹声相应，鸂鶒眠沙只一双。
题金尚书所藏画四首 其二 海棠班鸠
邓林（宋代）

红日三竿照海棠，睡痕犹浸露华香。弄晴鸠妇来何处，唤醒酣春梦一场。
宿长芦寺下四绝
郑刚中（宋代）

北风吹水拍船头，晚泊长芦祗欲愁。
试遣长髯伺烟际，望中李离亦来不。
蜀道有难易
耶律铸（宋代）

有言蜀道难，有说蜀道易。难于上青天，易于践平地。

说易有所媚，说难有所激。君曾不见与前修，折衷谁秉江山笔。

我来高蹈仙人踪，控御遗风纵游历。连云气象霸图中，险阻形胜限疆域。

黑龙冲断万层山，骇浪轰雷恣奔击。攒峰叠嶂冷云閒，绵亘倚天骈翠壁。

飞梁架云栈，势欲跨南北。虹桥络河汉，鸟道挂空碧。

历其天险，临其峻极。望舒按节，阳乌敛翼。

拟循云路趋鹏程，仰天直上青云梯。蹑空且何异登仙，但觉日月行寝低。

终踰绝险得驰骤，骤步娲皇补天石。微茫一径通烟霄，攀缘更上苍龙脊。

弥旬霖雨秋，行潦迷原隰。岂不虑蹉跌，路歧多垫溺。

一闻漫天名，心寒已如失。况复壅大道，与道为通塞。

无虑千筹将万计，智推力引方行得。请设漫天前后论，蜀道一言或可毕。

未应难于上青天，飞阁递连通利走，名趋日夜往来何络绎。

不应易于践平地，栈磴缺寻引天荒，地老萧条断绝人声迹。

致令振古豺狼心，曾不祈天睹一掷。自蚕丛且稽代谢，几人恃险曾终吉。

适足笑王公，设险以守国。在德不在险，昭然如白日。

上青天，践平地，始可与之言其道难与易。行路之难，难于上青天，蜀道之难，若比行路是平地。

出处虽然全在人，世路不能无险易。畏途岂可比青天，誓铲漫天作平地。
咏霍将军北伐
虞羲（南北朝）

拥旄为汉将，汗马出长城。
长城地势险，万里与云平。
凉秋八九月，虏骑入幽并。
飞狐白日晚，瀚海愁云生。
羽书时断绝，刁斗昼夜惊。
乘墉挥宝剑，蔽日引高旍。
云屯七萃士，鱼丽六郡兵。
胡笳关下思，羌笛陇头鸣。
骨都先自詟，日逐次亡精。
玉门罢斥候，甲第始修营。
位登万庾积，功立百行成。
天长地自久，人道有亏盈。
未穷激楚乐，已见高台倾。
当令麟阁上，千载有雄名！
鹧鸪天 秋
长筌子（金朝）

乍觉西风吹葛衣。萧萧秋色满华夷。催排荞麦花开日，点勘梧桐叶落时。鸦噪晚，客思归。一川禾黍正离离。蝉声莫向高枝叫，切恐宾鸿苦皱
高卧
陆游（宋代）

省户归来不计年，悠然高卧镜湖边。
勾帘每对千峰雨，接竹新分一脉泉。
学问诚身元有道，厄穷知我岂非天。
虚名自古能为累，正恐人看直一钱。
坐池上看水偶成五绝句
宋庠（宋代）

冰解初分窦，波平便泛舟。
岸花红吊影，沙鸭绿昂头。
约季野九日登云黄不果季野有诗因次韵
喻良能（宋代）

青山如候虫，可赏不可恋。
胡为谢康乐，游览乃欲遍。
纵登最高顶，过眼犹掣电。
何如菊花天，周绕篱落畔。
对面黄云峰，未妨篱下见。
相携凌紫霞，更约东风便。
千牛将军宁国伯祖
何绛（明代）

安史成擒勋业吁，九重封拜主恩殊。阳山赐得连云第，曾及蓬莱阙下无。
祈雨未应提舶知宗道观焚香明日遂雨提舶有诗次韵
王十朋（宋代）

一雨谁之力，因公发善心。同为上公请，小作傅岩霖。

高廪行将实，南风日已骎。涓辰祈善利，感应亦犹今。
送元中丞转运江淮（一作钱起诗）
王维（唐代）

薄赋归天府，轻徭赖使臣。欢沾赐帛老，恩及卷绡人。

去问珠官俗，来经石砝春。东南御亭上，莫使有风尘。
题花下美人图
许恕（明代）

促促复促促，春红已成绿。彩云飞傍玉阑干，天仙来下瑶台曲。

花枝易衰人易老，妾颜如花为谁好？閒来花下漫踌躇，何意伤春被春恼。
句
杜耒（宋代）

酿雪不成微有雨，被风吹散却为晴。
思佳客·东壁谁家夜捣砧
仇远（元代）

东壁谁家夜捣砧。荆江流滞客偏闲。三三五五潇湘雁，飞尽南云入北云。人独自，月黄昏。青镫红蕊落缤纷。野篁谩白秋萧索，无风无雨也闭门。
睦州吕郎中郡中环溪亭
方干（唐代）

为是仙才登望处，风光便似武陵春。
闲花半落犹迷蝶，白鸟双飞不避人。
树影兴馀侵枕簟，荷香坐久著衣巾。
暂来此地非多日，明主那容借寇恂。
拟古八首 其七
朱熹（宋代）

夫君沧海至，赠我一箧珠。谁言君行近，南北万里馀。

结作同心花，缀在红罗襦。双垂合欢带，丽服眷微躯。

为君一起舞，君情定何如。
泊金陵得仲元书
袁说友（宋代）

亲戚不忍别，弟兄那可离。
枕边鸿雁信，天外鹡鸰诗。
老大须长健，音书莫较迟。
今朝万金至，无语不成思。
闻海阳侄讣
陈宓（宋代）

近来不得海阳书，但见诸公论荐渠。
四十二年成夭阏，慈兄岂是泽无馀。
拟苏李别诗二首 其一
陈良珍（明代）

双鸟辞南枝，翩翩投北林。缱绻长相依，岁月日以深。

一鸟浩南飞，相顾怀悲吟。徘徊不忍别，望望独伤心。

伤心云如何，道远力不任。相从惮罗网，相失沾衣襟。

关河限南北，渺渺烟霜沉。如逢北归翼，毋忘汉上音。
碧纱幮
郑用锡（清代）

卐字围屏护碧纱，玲珑四面净尘沙。冰绡笼月疏偏密，雾縠疑烟静不哗。

禅榻初醒孤枕梦，诗龛曾伴一灯花。好教容膝同酣睡，肯许罗浮纸帐誇。
少年游·润州作代人寄远
苏轼（宋代）

去年相送，余杭门外，飞雪似杨花。今年春尽，杨花似雪，犹不见还家。
对酒卷帘邀明月，风露透窗纱。恰似姮娥怜双燕，分明照、画梁斜。
晋天地郊明堂歌六首 其三 天郊飨神歌
傅玄（魏晋）

整泰坛。祀皇神。精气感。百灵宾。蕴朱火。燎芳薪。紫烟游。

冠青云。神之体。靡象形。旷无方。幽以清。神之来。光景照。

听无闻。视无兆。神之至。举歆歆。动余心。神之坐。同欢娱。

泽云翔。化风舒。嘉乐奏。文中声。八音谐。神是听。咸洁齐。

并芬芳。烹牷牲。享玉觞。神悦飨。歆礼祀。佑大晋。降繁祉。

祚京邑。行四海。保天年。穷地纪。
梦入禅林有老宿方升座或云通悟禅师也
陆游（宋代）

尘埃车马何憧憧，獐头鼠目厌妄庸。
乐哉梦见德人容，巍巍妄妄人中龙。
举头仰望太华峰，摄衣欲往路无从。
忽然梦断难再逢，空记说法声如钟。
舟泛洞庭（一作过洞庭湖）
杜甫（唐代）

蛟室围青草，龙堆拥白沙。护江盘古木，迎棹舞神鸦。

破浪南风正，收帆畏日斜。云山千万叠，底处上仙槎。
木阑花慢 以上五首见蒲县志卷一
邢叔亨（元代）

人说泰山神庙，金碧炫似皇宫。对仁圣天齐，每年三月，云雨雷风。独笑疏狂学士，醉归来得共倒骑骢。有客访予不遇，书门屐齿留踪。气吞北海志盘胸。怜老背龙钟。说即日时光，人民困竭，囤乏囊空。满地旌旗无数，楼头鼓角仗兵戎。若识往来兴废，六爻细细推穷。
又
王昌龄（唐代）

桑叶下墟落，鹍鸡鸣渚田。
物情每衰极，吾道方渊然。
四茔为林侍御贵实赋 其二 象峰东麓
程敏政（明代）

才宴曲江池，遄归象峰麓。青春来未已，白日去何速。

当时乳下儿，襁抱未胜哭。居然跨灶子，豸绣光一族。

归来今几时，牛眠抚前卜。恩纶被宿莽，禄养悲风木。

应刻太史铭，千年照林谷。
哭{匠斤换赣}十五章
辛弃疾（宋代）

昨宵北窗下，不敢高声语。
悲深意颠倒，尚疑惊著汝。
偈颂一百零四首
释绍昙（宋代）

天高地厚，水阔山遥。
古今常理，何用忉忉。
衲僧家，脚跟下一段何明，
十日并照，明察秋毫。
不拣侯门射策，何须华顶降魔。
孤迥迥，冷萧萧，
无羰翻黑月，魑魅哭连宵。
赠天王长老无著
姚勉（宋代）

唐有一僧妙医药，得大医王三昧觉。雨中盥手瀑檐飞，惊叹病昧腥唾落。

须臾云雾忽销霁，白发老人来矍铄。自言病中困行雨，愿得良针苏脉络。

授方寸剂应时愈，拜奉仙方效思邈。此事今无古信然，说与时人谩惊噱。

早来忽得绢素轴，挺挺祥昧露头角。心知此昧非病者，喷雾洒云天洗濯。

昧身不病泽四方，万物全生总安乐。此昧此医今是谁，天王长老僧无著。
约吴季谦山行书来问期戏答
岳珂（宋代）

连朝积雨快新晴，雨后青山眼倍明。
大路岳莲聊戏马，西园池柳正啼莺。
已拚一醉从金诺，共听层渊喷玉声。
月里看山尽清绝，可怜偏照国西营。
江陵道中作
陆游（宋代）

山川杂吴楚，气候接秋冬。
水落鱼可拾，霜清裘欲重。
乡遥归梦短，酒薄客愁浓。
白帝何时到，高吟酹卧龙。
姑苏八景五言古有序 其二 虎丘
邓云霄（明代）

吴王坟踞虎，不及生公石。石悟已忘言，虎去无留迹。

我来千载后，访古一叹息。山门夜寂寥，月冷剑池碧。
立秋后三日雨中泛湖
梁启心（清代）

濛濛湿翠满重湖，一棹中流乍有无。凉意十分归枕簟，秋声几点到菰芦。

水花带雨弄姿态，风柳牵船成画图。我与鸥盟幸无负，笑他堀堁羡莼鲈。
宋泰始歌舞曲十二首 其五 天符颂
佚名（隋代）

天符革运，世诞英皇。在馆神炫，既壮龙骧。六钟集表，四纬骈光。

于穆配天，永休厥祥。
吊毛惜惜
释元肇（宋代）

妓者有毛嫱，高沙骂贼狂。一身虽就死，千古不曾亡。

嗟尔男儿活，羞它冢树傍。史应收烈传，祀合御睢阳。
小阁晨起
陈与义（宋代）

纸帐不知晓，雅鸣吾当兴。
开窗面老松，相对寒崚嶒。
幸无公家责，欲懒还不能。
汲井頮我面，铜盆旋敲冰。
梳头风入槛，纷散霜满膺。
四瞻郊泽间，苍烟惨朝凝。
却望塔颠日，光景舒层层。
乾坤有奇事，变化忽相乘。
客来无可语，语此不见应。
今晨胡床冷，愧我无毾（左登右毛）。
过楞伽峡
尚镕（清代）

楞伽峡口山嵌空，斧凿痕留神鬼工。又如赤壁经猛火，天荒地鬼湟江中。

山形万变相对出，荆关欲画难为功。横看侧看各有熊，山灵面目真无穷。

两道飞泉落天半，谷吞岩吐鸣雷风。珠帘高挂不可卷，随风散作烟濛濛。

下有滩声竞相应，浪花飞雪寒咣融。磐石遏水水逾驶，篙眼万窍穿玲珑。

或云仙人抱云卧，遗迹未许春渐鸿。或云贞女取螺化，万古不受尘埃蒙。

石不能言任题品，弹压百怪无词雄。岭南洵有奇绝处，但恨径险舟难通。

峡名楞伽义何取，江赋叶记皆梦梦。我来峡中偶击汰，鱼龙逃避玻璃宫。
尺五庄即事诗十二章 其十二
姚燮（清代）

七人生异国，后会料参差。天地得今日，吾难任酒卮。

垂杨萦客眼，苦念系芳时。上马入城去，宵当一梦之。
浪淘沙·夕阳将落，暮色苍茫，独坐有怀乡景
许禧身（清代）

静对一炉香。无限思量。终朝碌碌总悤忙。欲整归舟仍荏苒，愁碌衷肠。

落日过长廊。暮色苍茫。满庭新月照蕉窗。欹枕愁听风弄叶，梦绕云乡。
题新居，寄宣州崔相公（所居南邻即崔家池）
白居易（唐代）

门庭有水巷无尘，好称闲官作主人。冷似雀罗虽少客，

宽于蜗舍足容身。疏通竹径将迎月，扫掠莎台欲待春。

济世料君归未得，南园北曲谩为邻。
雪后昌甫将归章泉斯远诸兄偕来留饮因咏林逋诗约同赋 其一
韩淲（宋代）

风烟溪嘴转山腰，起觉清寒坐拥貂。林薄晓光吹蔌蔌，水流暮色下潇潇。

相期胜士来推户，更想归人远度桥。会取试寻诗句写，还鸣高树许由瓢。
月夜
刘方平（唐代）

更深月色半人家，北斗阑干南斗斜。
今夜偏知春气暖，虫声新透绿窗纱。
浣溪沙（和曾吉甫韵呈宋景晋待制。宋有二袓）
向子諲（宋代）

绿绕红围宋玉墙。幽兰林下正芬芳。桃花气暖玉生香。

谁道广平心似铁，艳妆高韵两难忘。苏州老矣不能狂。
将过益昌先寄冯允南使君
杨寿祺（宋代）

衮衮京华志气低，归心长伴日轮西。苍颜白发因新选，明月清风思旧溪。

屈指光阴时节晚，举头霄汉路歧迷。巴陵太守应怜我，准拟经过醉似泥。
幽居书怀六首 其一
葛胜仲（宋代）

材疏出仕久知难，境胜谋居自考槃。反抱关为知道在，赖閒处著得身安。

离骚每向醉中读，周易仍于病里看。万顷烟波时击汰，浟浟籊籊弄晴竿。
送许著作分司东都
武元衡（唐代）

瑶瑟激凄响，征鸿翻夕阳。署分刊竹简，书蠹护芸香。

马色关城晓，蝉声驿路长。石渠荣正礼，兰室重元方。

不作经年别，离魂亦暂伤。
项羽庙灾
佚名（宋代）

嬴秦久矣酷斯民，羽入关中又火秦。
父老莫嗟遗庙毁，咸阳三月是何人。
次韵陈使君咏霰雪三首 其二
洪刍（宋代）

萧洒宣城守，挥毫雪共飞。山川映重璧，咳唾斗明玑。

佳气笼寒谷，欢声抵袭衣。霜台如不践，粉省定须归。
送鲍清卿教授莆中
陈傅良（宋代）

闽中岂不好，莆中况多儒。
其山有丹荔，其水有子鱼。
艾轩诸老生，典则故所余。
堂堂退傅门，海内欲曳裾。
宦游得此乐，饯者酒满车。
我亦劝君酒，我意独未舒。
尝闻入林猎，不可背水渔。
背水渔尚可，背时更崎岖。
方今朝廷尊，绅笏日走趋。
官多岂胜记，势远复易疎。
媒身众所同，藉口谁不如。
柰何但温饱，去向天一隅。
平生拙自谋，蓬巷岁月除。
更事亦既熟，画此未必愚。
岂有服茝兰，佩之以琼琚。
令人爱不见，搔首空踟蹰。
水西叶氏园
袁说友（宋代）

风月欲在眼，园林须傍家。
崚嶒飞翠巘，颭滟舞绡花。
门近山光入，堂深树影斜。
犹将小西景，更为石林夸。
望江南 其十四 杂咏
刘琬怀（清代）

江南好，昼永缓风和。红暖樱桃垂曲槛，粉香蛱蝶恋晴莎。

阶下几回过。
二月二日宴中贻同年封先辈渭
黄滔（唐代）

帝尧城里日衔杯，每倚嵇康到玉颓。桂苑五更听榜后，

蓬山二月看花开。垂名入甲成龙去，列姓如丁作鹤来。

同戴大恩何处报，永言交道契陈雷。
钴鉧潭西小丘记
柳宗元（唐代）

得西山后八日，寻山口西北道二百步，又得钴鉧潭。西二十五步，当湍而浚者为鱼梁。梁之上有丘焉，生竹树。其石之突怒偃蹇，负土而出，争为奇状者，殆不可数。其嵚然相累而下者，若牛马之饮于溪；其冲然角列而上者，若熊罴之登于山。

丘之小不能一亩，可以笼而有之。问其主，曰：“唐氏之弃地，货而不售。”问其价，曰：“止四百。”余怜而售之。李深源、元克己时同游，皆大喜，出自意外。即更取器用，铲刈秽草，伐去恶木，烈火而焚之。嘉木立，美竹露，奇石显。由其中以望，则山之高，云之浮，溪之流，鸟兽之遨游，举熙熙然回巧献技，以效兹丘之下。枕席而卧，则清泠之状与目谋，瀯瀯之声与耳谋，悠然而虚者与神谋，渊然而静者与心谋。不匝旬而得异地者二，虽古好事之士，或未能至焉。

噫！以兹丘之胜，致之沣、镐、鄠、杜，则贵游之士争买者，日增千金而愈不可得。今弃是州也，农夫渔父，过而陋之，贾四百，连岁不能售。而我与深源、克己独喜得之，是其果有遭乎！书于石，所以贺兹丘之遭也。
中秋
郑谷（唐代）

清香闻晓莲，水国雨馀天。
天气正得所，客心刚悄然。
乱兵何日息，故老几人全。
此际难消遣，从来未学禅。
永处庵诗为蔡仲志刑曹作
饶节（宋代）

刑曹仕宦如客寄，朱墨如山无况味。平生灯火读书心，便与衲僧同器类。

自从供职江上郡，一月常勤五七问。向来书至乞庵名，永处那伽表嘉遁。

世间万事不挂眼，蒲团不动跏趺稳。客至清谈真老禅，数枝霜竹伴幽韵。
赠僧演若海
李龏（金朝）

禅心静寄十三徽，流水知音举世稀。自爱声空弦绝处，满天明月鹤孤飞。
青山高为宋郎中德之作
程公许（宋代）

青山高，六六峰。瑶镌嵽嶪千万仞，斗起西南天半空。

蒸岚喷薄不得泄，翠屏掩霭深几重。不知丹梯委曲到何许，飞楼杰观缥缈疑神功。

丈人天上足官府，爱此叠嶂高巃嵷。奏疏白玉京，此山上帝之离宫。

臣请为帝守宫钥，检课列仙功行之异同。帝凭玉几颔其奏，导以绛节双青童。

岳灵嶪峨远奔命，其下渎鬼趋濛鸿。丹书校录晓继夕，朱衣执侍严且恭。

赤明龙汉屈指今几劫，珠幢羽帔可想不可踪。云璈铿鍧洞天晓，步虚寥亮阊阖风。

有时山空夜永斗柄出复没，眩眼千炬煜煜灯吐红。

呜呼青山高兮六六峰，丈人宫阙兮远层穹，飞仙来往兮安得逢。

山中人兮媚幽独，烜山绪兮雪溪翁。形癯霄汉舞皓鹤，神茂晴峦森老松。

三生曾侍丈人之左右，出入孔老竺乾之学该以通。

把茅山间二十年，幽栖活计那讳穷。白云四壁兮风月窗栊，玉泉如饴兮柏实可饔。

丈人悯世日混浊，敕遣下山开瞽矇。被发鞭麒麟，驾霆呵灵霳。

高冈一鸣众鸟瘖不吐，修门再入九虎狞以攻。飘然整我飞霞佩，佳山水处挟册从。

仙槎尚有楼突兀，荡漾万顷风涛中。酒酣浩歌蕊珠三叠之险韵，出没蛟蜃悲鱼龙。

道逢仇池老仙伯，握手一笑蟆鼻烟溟濛。混成庵中据梧默数息，明霞阁上弹铗看飞鸿。

丈人嗔不归，鸾歌凤舞瞻听慵。我闻至人离世不忘世，肯学山泽之臞块独守此虎豹丛。

欧子来自神清洞，乐天故栖蓬海东。手携天孙云汉之机杼，下与世俗一洗组纂之拙工。

后先相望几百年，帝命何独私与公。青山之阻烟霞浓，六时滴水声玲珑。

猿鹤何知强悽怨，祝公不用思𢥞𢥞。我愿飞章夜扣丈人九仙之宝室，世路荆棘人心蓬。

洗氛涤祲待雨露，惊聩醒醉须笙镛。乞公且住千百岁，要使民有司命儒有宗。

色丝不尽今古胸，帝衮何阙须弥缝，笑谈变俗为时雍。

青山青山长好在，洞天气物何曾改。归来瑶简朝丈人，坐看桑田变沧海。
出真州
文天祥（宋代）

人人争劝走淮西，莫犯翁翁按剑疑。
我问平山堂下路，忠臣见诎有天知。
一翁
释绍昙（宋代）

独立坤维老作家，心无二用裂千差。
自从行道威音外，见著拈樁几度花。
初夏宴集
周日灿（清代）

日月无停轨，芳时最难留。人生当为欢，戚戚复焉求。

幸有芳尊在，旷然涤繁忧。薰风被广陌，兰茝散林邱。

凫鹥何处来，唼唼鸣沙洲。叹我羽翼短，飘飖莫与俦。

长歌沧海外，知我共绸缪。
过至孝墓
吴城（宋代）

过为世希氏，史牒鲜著名。
孰谓吾之邦，有以至孝称。
想其事双吾，诚恪通神明。
身后一抔土，世犹不敢轻。
乐公诚乐善，记名誓遗氓。
偶读灵禽碑，得之嘉不胜。
吾邦有盛德，岂宜久沉冥。
恨不访遗冢，下拜涕泣零。
又恨失名字，无以附汗青。
自伤无赢赀，傍建旌孝亭。
当使孝者见，事吾坚其诚。
且令顽悖儿，内愧面颊頳。
因兹或改行，为国省繁刑。
徒将拙言句，颂咏播芳馨。
蒿茨莫浪剪，牛羊勿妄登。
过者宜下马，呵护烦山灵。
入金盆山访唐孝子 其二
顾璘（明代）

秋日观风地，青山五马庄。荒庐依大冢，乌鸟泣衰杨。

孝子人伦重，高贤世绪昌。磨崖传故事，林壑借馀光。
山行
释智圆（宋代）

策杖乘闲兴，山深人迹稀。
断桥摧宿雨，高树挂残晖。
岩静云孤起，潭空鸟独飞。
前峰有兰若，吟赏自忘归。
挽赵漕克勤礼部二首
刘克庄（宋代）

渠观英游转首空，玄都蔡麦几春风。
米郎笔绝九霄上，子骏星移五管东。
雅拜从渠投石友，遗言以子为山公。
定应去判芙蓉馆，不堕蛮云蜑雨中。
和冲卿晚秋过金明池
韩维（宋代）

闻君西郊行，正值秋风晚。清霜卷枯荷，碧玉莹池面。

浮空结脩卷，涌波抗华殿。云烟渺净色，览望一萧散。

缅思暮春际，都人盛嬉燕。连帷错绣绮，方车骛金钿。

填填鼓钟响，耳目厌哗眩。乃令尘嚣辞，而有清旷恋。

达人冥至理，喧寂无异观。偶然秉化往，何适非汗漫。

吾知禦寇游，所乐在观变。
渚山春暮会顾丞茗舍联句效小庾体
皎然（唐代）

谁是惜暮人，相携送春日。因君过茗舍，留客开兰室。

湿苔滑行过，柔草低藉瑟。鹊喜语成双，花狂落非一。

烟浓山焙动，泉破水舂疾。莫拗挂瓢枝，会移阆书帙。

颇容樵与隐，岂闻禅兼律。栏竹不求疏，网藤从更密。

池添逸少墨，园杂庄生漆。景晏枕犹欹，酒醒头懒栉。

云教淡机虑，地可遗名实。应待御荈青，幽期踏芳出。
都中怀竹隐徐渊子直院
戴复古（宋代）

手携漫刺访朝官，争似沧洲把钓竿。
万事看从今日别，九原叫钓古人难。
菊花到死犹堪惜，秋叶虽红不耐观。
多谢天公怜客意，霜风未忍放深寒。
老母德安县君生辰颂时湖南奉使途中作
彭汝砺（宋代）

有节维冬，有载维春。维时斯成，惟诞斯辰。妇妾祇祇，儿女诜诜。

是笑是言，是祝是虔。其德维何，维厚之坤。其福维何，维北之山。

嗟尔小子，不克骏奔。靡不肃雍，维我母贤。无有申之，有永其年。
赠何净德
释今从（明代）

经术逢时早避秦，遨游早已得閒身。庭前双凤能娱老，云外飞鸿不傍人。

居士久推莲社长，古风犹见葛天民。门临江水通渔父，大石垂竿学渭滨。
郴州道
张俞（宋代）

南土殊风气，冬林叶尽丹。
越天无雁度，楚泽有龙蟠。
徐稚山 其二
周必大（宋代）

昔者陪簪笔，比邻记凿垣。十年间何阔，一见欲无言。

哭鲤何多难，葬嬴真少恩。天乎如可恃，门户看诸孙。
题陈仲良所藏高彦敬青山白云图
郑真（明代）

碧崖浮动白云低，山雨晴时水落溪。日午醉眠人未起，胜如骑马听朝鸡。
偶作
王特起（金朝）

人情争胜似争棋，死怕输人一著迟。黑白不分傍袖手，年来吾亦爱吾痴。
五泄山三学院十题 其六 石门
释咸润（宋代）

双峰起云际，髣髴五侯门。烟霞锁不开，曾无车马奔。
壶公山
黄滔（唐代）

八面峰峦秀，孤高可偶然。数人游顶上，沧海见东边。

不信无灵洞，相传有古仙。橘如珠夏在，池象月垂穿。

髣髴尝闻乐，岧峣半插天。山寒彻三伏，松偃出千年。

樵牧时迷所，仓箱岁叠川。严祠风雨管，怪木薜萝缠。

青草方中药，苍苔石里钱。琼津流乳窦，春色驻芝田。

乌兔中时近，龙蛇蛰处膻。嘉名光列土，秀气产群贤。

瀑锁瑶台路，溪升钓浦船。鳌头擎恐没，地轴压应旋。

蠲疾寒甘露，藏珍起瑞烟。画工飞梦寐，诗客寄林泉。

掘地多云母，缘霜欠木绵。井通鳅吐脉，僧隔虎栖禅。

危磴千寻拔，奇花四季鲜。鹤归悬圃少，凤下碧梧偏。

桃易炎凉熟，茶推醉醒煎。村家蒙枣栗，俗骨爽猿蝉。

谷语升乔鸟，陂开共蒂莲。落枫丹叶舞，新蕨紫芽拳。

翠竹雕羌笛，悬藤煮蜀笺。白云长掩映，流水别潺湲。

作赋前儒阙，冲虚南国先。省郎求牧看，野老葺斋眠。

寺立兴衰创，碑须一二镌。清吟思却隐，簪绂奈萦牵。
送防州邬员外
许棠（唐代）

千溪与万嶂，缭绕复峥嵘。太守劳车马，何从驻旆旌。

椒香近满郭，漆货远通京。唯涤双尘耳，东南听政声。
次吕季克东堂九咏 其八 海棠屏
朱熹（宋代）

蜀树成行翠作围，花开时节更芳菲。主人梦亦寻春去，栩栩深穿锦障飞。
奉旨贺平章邓遇等诸将平定中原回
陶安（明代）

大明受命眷自天，如日上升照八埏。帝皇德业际穹壤，在古无八今无前。

烽烟到处咸扑灭，无强不摧坚不折。中原开拓尤挂念，睿谋选将当庭阙。

桓桓罴虎智且雄，鸟翔蛇蟠排折冲。战机阵势指掌握，神鬼捭阖风云从。

雷霆轰天震笳鼓，号令严明整行伍。统师百万辞玉京，天堑须臾捷飞渡。

蔡淮小丑不足平，齐鲁妖孽难逃生。长驱汴洛烦一扫，直取图籍投燕城。

千军倒戈彊敌避，根株既拔连条肄。乃收晋冀广幅员，更纳秦关贡租税。

朔漠已靖辽海宁，奏凯还朝尘弗惊。龙颜霁豫众复命，白日上贯皆忠诚。

止有蜀黔何蕞尔，一箭飞临犹可弛。生民安乐颂太平，万万年呼圣天子。
月丹花
董嗣杲（宋代）

朱砂炼椀质轻盈，知是蟾宫几杵成。槁蒂秀钟天种艳，碾光辉映御袍荣。

叶沿绿刺星星劲，心结黄芽粟粟明。皓魄正圆花正丽，相看无语说长生。
送四叔辰州推官
韩淲（宋代）

离别不作恶，岂是人真情。作恶既已久，此情何由平。

昔我少年时，与居多戏争。虽曰诸父行，同队犹弟兄。

先公最怜君，训告尤丁宁。岂知十载后，星散各经营。

往年招真岩，君尝送我行。夜饮不计酒，晓骑驰霜明。

今我发渐白，茕然对空觥。君乃辰州去，迢迢湘水清。

一官会自奋，唾手收功名。如何还送君，溪头舟已横。
弟第一百五十三
文天祥（宋代）

沙晚鹡鴒寒，风吹紫荆树。
忍泪独含情，江湖春欲暮。
浮湘行
范成大（宋代）

湘山中间湘水横，绿苹叶齐春涨生，
盘涡沄沄去无声。吾乘桂舟泝中濡，
扬波击汰双橹狞，辘轳引笮如牛鸣。
篙师绝叫叠鼓轰，潜鱼跳奔乳猿惊。
暖烟浮空书梦腾，山长水远天无情。
吹箫拊瑟吊湘灵，水妃风御缤来迎，
问客良苦远征行。昨者斧钺下青冥，
命我尽护安南兵，岭海一视如王庭。
布荡阳春濯腐腥，王事靡监来有程，
匪躬之故惟尔甿。芳洲杜若空青青，
九歌凄悲不可听，愿赓楚调归和平。
送朱文宿谒告东还
顾清（明代）

天寒游子正思家，手把离觞感物华。乡梦五更犹禁漏，归轩千里即仙槎。

庭萱屡报东风鹊，宫锦争看上苑花。同学故人应问我，绿莎春雨候江沙。
知府黄寺簿生日
释绍嵩（宋代）

自笑无机触事真，衰迟犹许望光尘。
此邦若有诛茆地，乞借风波起涸鳞。
次韵 其三
韩淲（宋代）

道爱堂深风满林，一由华发半欺簪。主人记取从容意，三客无他只苦吟。
独游西斋，寄崔主簿
韦应物（唐代）

同心忽已别，昨事方成昔。幽径还独寻，绿苔见行迹。

秋斋正萧散，烟水易昏夕。忧来结几重，非君不可释。
游男三首
邵雍（宋代）

乐则行之忧则违，大都知命是男儿。
至微功业人难必，儘好云男我自怡。
休掸烟岚虽远处，且乘筋力未衰时。
平生足外更何乐，富贵荣华过则悲。
枕簟入林僻花瓜留客迟十韵
叶茵（宋代）

一会良不易，载言翻令愁。
清风有时度，白日不可留。
汉州僧求颂
释居简（宋代）

抛家失业马驹儿，箕老无唇跳出粞。未破壳时□𨁝跳，免教衔去谶金鸡。
定风波 沾益冬至
杨慎（明代）

客中冬至夜偏长。寒炉坐拥待晨光。心似死灰飞不起。

愁里。路迷心折望吾乡。

玉几由来天北极。曾直。五更三点入鹓行。何事白头犹道路。

谁诉。天高难问只苍苍。
有所思
于石（宋代）

君在南山南，水阔云漫漫。
我在北山北，木落天地宽。
所思不可见，孤峰碧巑屼。
片云遥相望，脉脉一水间。
水流渺何许，抚松独盘桓。
人生有离合，把酒欲问天。
何以寄所思，取琴倚风弹。
一弹不成调，再弹谁与言。
抱琴耿无寐，月落空山寒。
妓有幽怨抱疴强对客者悲而赋之
王彦泓（明代）

卧客朝醒正未醒，寒妆先罢影伶俜。香侵病肺常嗔见，歌会愁心暂喜听。

爱把远书看亹亹，记将幽梦说惺惺。分明蜡烛身相似，才上欢筵泪已零。
夏景冲澹偶然作二首 其一
皮日休（唐代）

秖隈蒲褥岸乌纱，味道澄怀景便斜。红印寄泉惭郡守，青筐与笋愧僧家。

茗炉尽日烧松子，书案经时剥瓦花。园吏暂栖君莫笑，不妨犹更著南华。
电眸相士索诗
薛嵎（宋代）

筑室渔村五六年，湖光山色在吟边。
道人不作闲人看，浪说前程博酒钱。
偶录五言古一章谆复嗑窴不似词人之作
傅山（清代）

生死即旦暮，男儿无故乡。血丹中土碧，骨白高秋霜。

德缴信朅朅，园观岂茫茫。吟讽本无用，痛快空文章。

魏阙何处热，江湖心自凉。美人迟迟来，徒诵水中央。

父子俄然别，君臣恐难忘。舂陵漫葱郁，斟灌当谁望。

浮沈三十年，何日不胆尝。神孙遽武健，如意祝文昌。

靖帚翼轸旗，天兵壮缪将。一杖生不扶，墓酹中兴觞。

数当撇捩尽，奈何乖义方。恭忝皇天玉，其诸有不芒。

我死非允吾，《五噫》尔其遑。瘦熊省经白，老牛矢执黄。

据地吐盗食，咯咯爰旌吭。嘕然决于心，岂复容再商。

《秦风》怅衣泽，《楚骚》悲沅湘。笔墨有前辈，岩谷固厥藏。

华甸阳马死，丽藻争虎伥。老我目难瞑，子孙眉翻扬。

变局忌伤性，暗喜仁能当。横流有疏凿，岂其终怀襄。